L-2020 mistennija tkun l-agħar sena għat-turiżmu madwar id-dinja fosthom Malta li tant tiddependu minnu. It-tnaqqis globali mistenni jkun qrib it-80%. Claire Zammit Xuereb li l-grupp li tmexxi għandu seba’ lukandi qalet li dawk involuti fis-settur jafu jridu jistennew sal-2023 biex jaraw il-livelli tat-turisti tal-aħħar snin. Kmamar lussużi, żoni komuni mdawla u mżejna sal-inqas dettal, u ristorant armat li għadu kif ħa t-titlu prestiġjuż Michelin. Fil-lukanda Rosselli fil-Belt innutajna kollox f’postu għajr ħaġa waħda, il-ħaddiema u l-klijenti jew aħjar it-turisti. “Għafsa ta’ qalb tara l-kmamar vojta, mixgħulin sbieħ lesti għan-nies, imma nies mhux qegħdin hawn”. Din hi l-ewwel lukanda ta’ ħames stilel fil-Kapitali. Infetħet uffiċjalment f’Settembru li għadda b’investiment ta’ 15-il miljun ewro. Madankollu sitt xhur wara, spiccat bhal turisti bhal lukandi kollha minħabba l-imxija tal-coronavirus. Għad-Direttur tal-Grupp AX, Claire Zammit Xuereb din kienet l-ewwel darba li reġgħet daħlet fiha minn nofs Marzu u r-reazzjoni tagħha kienet xhieda ta’ dan. “Lanqas qatt f’għomri ma dħalna f’lukanda vojta għalina xi ħaġa wisq emozzjonali”. Il-Grupp AX għandu seba’ lukandi u 16-il ristorant. B’kollox jimpjega mat-800 ħaddiem.”Ma keċċejna lil ħadd, ovvjament dawk li kienu bil-kuntratt u part-time kellhom jitilqu biex inti ssalva n-nies tiegħek “. Is-Sinjura Zammit Xuereb qalet li fl-aħħar xahrejn il-grupp ħa miżuri biex isaħħaħ it-teknoloġija u biex l-aktar affarijiet li jintużaw fil-kmamar u l-lukanda jiġi sanitizzati l-ħin kollu. “Ir-remote controls, is-switches ta’ mal-ħajt, dawn huma affarijiet li ma nistgħux inneħħu mill-kamra, u jridu jingħataw ħafna attenzjoni”. Skont studju tal-Bank Dinji ppublikat mis-CNN, Malta l-aktar li tiddependi mill-infiq tat-turisti fl-Unjoni Ewropea. Għalkemm l-esperti qed ibassru li t-turiżmu l-aħħar li se jirkupra mill-impatt tal-pandemija, Claire Zammit Xuereb temmen li Malta għandha vantaġġ li trid tisfrutta. “Jien naħseb li l-ivvjaġġar xorta se jkun hemm imma se jonqos drastikament għax wieħed se jaħseb darbtejn tlieta u se jiċċekkja dak il-pajjiż x’miżuri qed jieħu, ħa jara l-istatistika ta’ liema pajjiżi qed jiġu rakkomandati bħala l-iżjed safe u Malta qegħdin tajjeb ħafna tant li lbieraħ stess ċċirkolaw statistika li ġejna l-ewwel fost il-pajjiżi Ewropej għall-kontroll ta’ dan il-virus dan vantaġġ għalina”. L-Għaqda Dinjija tat-Turiżmu f’ittra lil Prim Ministru faħħret lil Malta għax-xogħol li qed isir fis-settur turistiku waqt l-imxija u biex dan ikun salvagwardjat u aktar sostenibbli. Claire Zammit Xuereb qalet li t-triq ‘il quddiem mhix se tkun faċli imma Malta għandha ċans tad-deheb biex issir aktar kompetittiva. “Għandna tliet snin żgur sakemm nirkupraw il-livell li konna fihom imma naħseb li din hi opportunità għal Malta biex nieqfu, naħsbu u naħdmu mill-qrib ħafna l-iktar viċin li qatt ħdimna biex nagħmlu dik il-qabża meta tiġi għal Product Malta biex nibdew nattiraw ċertu kwalità meta mqabbel mas-snin ta’ qabel”. U sakemm l-ajruporti jerġgħu jimtlew bl-attività u l-lukandi f’Malta jerġħu jiftħu, it-tama ta’ kull min hu involut fis-settur hi li s-sitwazzjoni ma tkomplix ittul.